ועדת העבודה, הרווחה והבריאות, כנסת 18, פרוטוקול מספר 356, 2010-11-02 11:00

אורלי לוי אבקסיס: צהרים טובים.

אורלי לוי אבקסיס: אני מתכבדת לפתוח את ישיבת ועדת העבודה, הרווחה והבריאות.

אורלי לוי אבקסיס: על סדר היום הצעת חוק להחלפת המונח פקיד סעד (תיקוני חקיקה), התש"ע-2010.

אורלי לוי אבקסיס: כדי להבין במה מדובר, נפנה למשרד הרווחה והשירותים החברתיים, עורכת הדין בתיה ארטמן, היועצת המשפטית של המשרד.

אורלי לוי אבקסיס: בבקשה תאירי את עינינו ותסבירי במה מדובר.

בתיה ארטמן: המטרה של הצעת החוק היא להחליף את המונח פקיד סעד למונח שישקף את התפקיד ואת הסמכויות של אלה שמבצעים את התפקיד.

בתיה ארטמן: פקיד סעד הוא מונח שהוטבע בחוק שירותי הסעד משנת 1958, אבל מאז הגיעו פניות מהשטח בבקשה לשנות את השם כך שהוא ישקף את התפקיד האמיתי ומי עושה את התפקיד הזה.

בתיה ארטמן: את התפקיד הזה עושה עובד סוציאלי אבל זה תפקיד שחייב לקבל מינוי של שר לפי החוק המסמיך.

בתיה ארטמן: לכן התיקון בעצם בא להתאים את המציאות להגדרת המונח והצעת החוק מתקנת את החוקים הרלוונטיים ומבהירה את הסמכות של כל עובד סוציאלי שמונה לפי אותו חוק ונותנת למעשה את המעמד הראוי שיש לנושאי התפקידים האלה, שיש להם תפקידים סמכותיים, לאלה שעוסקים בחוק הנוער יש סמכות אפילו להוציא ילד מהבית, חלקם הגדול מופיע בבתי משפט, נותן תזכירים לבתי משפט.

אורלי לוי אבקסיס: אתם חושבים שהמילה פקיד היא בעצם מוזילה את המקצוע?

בתיה ארטמן: זאת הייתה ההרגשה.

בתיה ארטמן: חלקים בציבור באמת התייחסו אליהם כאל פקידים ולא כאל עובדים סוציאליים שיש להם תפקידים ערכיים, תפקידים סטטוטוריים.

בתיה ארטמן: המונח החדש גם מדגיש את זה שמי שעושה את התפקיד הזה, הוא חייב להיות עובד סוציאלי.

בתיה ארטמן: אני מזכירה שלעובדים הסוציאליים יש חוק, יש שפיטה משמעתית, יש להם כללי אתיקה.

אורלי לוי אבקסיס: מעתה כל פקיד סעד הוא עובד סוציאלי.

אורלי לוי אבקסיס: כלומר, בהגדרה בחוק.

בתיה ארטמן: במציאות היום כל פקיד סעד חייב להיות עובד סוציאלי.

אורלי לוי אבקסיס: בחוק אנחנו בעצם מחליפים כך שכל פעם שמופיע פקיד סעד, יהיה כתוב עובד סוציאלי.

בתיה ארטמן: נכון.

בתיה ארטמן: המילה פקיד סעד תיעלם ובמקומה יבוא המונח שמתאים לאותו עובד סוציאלי.

בתיה ארטמן: מודגש שזה עובד סוציאלי שקיבל מינוי מהשר לעניין אותו חוק והוא כמובן לא פקיד יותר אלא משקף גם את התפקיד, גם את הגדרת המקצוע ונותן לו באמת את המעמד הראוי.

אורלי לוי אבקסיס: תודה.

אורלי לוי אבקסיס: אני מבינה שמרכז השלטון המקומי בישראל תומך בתיקון הזה.

פיני קבלו: כן, אנחנו תומכים וגם כתבנו זאת.

פיני קבלו: בעניין הזה אנחנו הולכים ביחד עם המשרד.

אורלי לוי אבקסיס: אני מבינה שהמועצה לשלום הילד דווקא מתנגדת לשינוי המוצע.

יצחק קדמן: אנחנו מתנגדים רק לחלק השני.

יצחק קדמן: אנחנו מאוד מאוד תומכים בשינוי המושג פקיד סעד.

יצחק קדמן: אגב, יש מספר כאלה – יש חוק הנוער, יש פקיד סעד לאימוץ, יש פקידי סעד לסדרי דין ועוד ועוד.

יצחק קדמן: הנחתי בפניכם מכתב שהפנינו למנכ"ל משרד הרווחה לפני זמן מה.

אורלי לוי אבקסיס: ראינו את זה רק הבוקר.

אורלי לוי אבקסיס: נשמח אם תסביר.

יצחק קדמן: אני מתנצל על הטעות.

אורלי לוי אבקסיס: תן לי תקציר של המסמך.

יצחק קדמן: המכתב הזה נכתב בשנת 2004 בעקבות פניות קודמות.

יצחק קדמן: במכתב פנינו למשרד הרווחה וביקשנו להחליף את השם הלא מוצלח של פקיד סעד.

יצחק קדמן: רק לשם הפרוטוקול, מקורו של השם בטעות תרגום מתקופת המנדט.

יצחק קדמן: בתקופת המנדט היה, גם על פי דבר המלך במועצתו, מושג של וולפר אופיסר, אלא שמי שעסק אז בעניינים האלה טעה ותירגם אופיסר לפקיד, והראיה שבמקביל היה מושג בתקופת המנדט של פרוביישן אופיסר.

יצחק קדמן: המושג פרוביישן אופיסר, ברוב חכמתם של קציני המבחן, המילה אופיסר תורגמה לקצין.

יצחק קדמן: השם קצין מבחן לקוח מהמילה פרוביישן אופיסר.

יצחק קדמן: אופיסר באנגלית יכול להיתרגם לפקיד ויכול להיתרגם לקצין.

יצחק קדמן: קציני המבחן, היה להם שכל ופרוביישן אופיסר תורגם לקצין מבחן.

יצחק קדמן: מאז ועד היום כל מי שעוסק בשירות המבחן, אין שם טוראים, אין סמלים אלא כולם קצינים.

אורלי לוי אבקסיס: אתה אומר שזה כך בלי שיעבור הדרכה כדי להיות קצינים.

יצחק קדמן: כולם קצינים.

יצחק קדמן: יושב לידי קצין ותיק אחד.

יצחק קדמן: ביום שהם מתחילים לעבוד בשירות המבחן, הם קצינים.

יצחק קדמן: הם עשו דבר מאוד חכם מפני שהם הבינו שזה יותר יוקרתי מלהיות פקיד.

יצחק קדמן: במקביל, השם שהיה ממש מקביל, של וולפר אופיסר, במקום לתרגם אותו לקצין רווחה, עשו טעות נוראית ואיומה ותרגמו את זה לא בסדר.

יצחק קדמן: את ה-אופיסר תרגמו לפקיד, ואת ה-וולפר תרגמו לסעד.

יצחק קדמן: יש דבר ששנוא על הציבור וזה או פקידים או סעד.

יצחק קדמן: לצרף גם פקיד וגם סעד, זה איום ונורא.

יצחק קדמן: לכן הצענו למנכ"ל משרד הרווחה דאז, פרופסור גולדנברג, להחליף את השם.

יצחק קדמן: הוא אמר לנו שלא נציע לו מה לא אלא שנציע לו גם מה כן ואכן הצענו מספר הצעות.

יצחק קדמן: כאן אני חייב לומר שהצעת החוק עצמה היא מבורכת והיא טובה כי אכן צריך  להוציא את המלים פקיד סעד שלא משקפות את מה שאותו אדם עושה והן נותנות תדמית מאוד נמוכה למי שעוסק בזה.

יצחק קדמן: אני לא מאלה שחושבים שהכל בעזרת השם.

יצחק קדמן: זאת אומרת, יש כמה בעיות עם פקידי סעד קצת יותר חשובות מהשם שלהם כמו למשל שעד היום אין תקינה מחייבת לפקידי סעד, והלוואי ואת זה גבירתי היושבת ראש יתקנו ויבטיחו שבכל ישוב בארץ יהיה קודם כל פקיד סעד לחוק הנוער, דבר שלא קיים היום.

אורלי לוי אבקסיס: או בשמו החדש.

יצחק קדמן: השם החדש - אני לא מזלזל גם בסמנטיקה וביחסי ציבור – צריך באמת להשתנות.

יצחק קדמן: למה אנחנו מתנגדים למה שקבוע כאן.

יצחק קדמן: אין לי טענות למשרד הרווחה על כך שלא קיבל את ההצעות שלנו.

אורלי לוי אבקסיס: מה היו ההצעות שלכם?

יצחק קדמן: הצענו מורשה או מומחה להגנת ילדים, הצענו קצין הגנה לילדים על משקל קצין מבחן, הצענו שמות משמות שונים.

יצחק קדמן: אין לי שום בעיה עם זה שמשרד הרווחה יאמר שיש לו שם הרבה יותר טוב.

יצחק קדמן: מה שעשו כאן, עשו דבר מאוד מסורבל.

יצחק קדמן: במקום לקרוא לו פקיד סעד, קראו לו עובד סוציאלי לעניין חוק הנוער, טיפול והשגחה.

יצחק קדמן: רק לכתוב את זה ייקח לפקיד הסעד זמן רב כשהוא צריך לחתום על מסמך.

יצחק קדמן: זה לא שם קליט.

יצחק קדמן: זה לא שם שהציבור יקלוט.

אורלי לוי אבקסיס: יש כאן הערה של היועץ המשפטי שלנו ואני אשמח אם כולם ישמעו אותה.

אייל לב ארי: המילה הארוכה הזאת נובעת כיוון שההסמכה היא ספציפית לפי החוק.

אייל לב ארי: עובד סוציאלי, למשל לפי חוק הנוער, לא בהכרח יהיה מוסמך למשל לפי חוק אחר.

יצחק קדמן: כן.

יצחק קדמן: זה ברור.

יצחק קדמן: מה שחסר זה שם שמעבר לזה שהוא יהיה מדויק, הוא יהיה גם קליט.

יצחק קדמן: אם יהיה שם ארוך כזה, ממילא לחוק הנוער (טיפול והשגחה), זה ירד כי אף אחד לא יכול לומר בטלפון שהוא מצלצל ללשכת רווחה שהוא מבקש לדבר עם עובד סוציאלי לעניין חוק הנוער (טיפול והשגחה) 1960.

בתיה ארטמן: גם היום הוא אומר שהוא רוצה לדבר עם פקיד סעד לחוק הנוער.

יצחק קדמן: לא, הוא לא אומר את זה.

יצחק קדמן: כולם מבקשים פקיד סעד.

יצחק קדמן: יש לי בעיה עם הילדים?

יצחק קדמן: אני רוצה לדבר עם פקיד סעד.

יצחק קדמן: איך הוא ידבר אם יקצרו את השם הארוך הזה שאתה נותן?

יצחק קדמן: זה בלתי אפשרי.

יצחק קדמן: זה לא קליט.

יצחק קדמן: אני אומר לכם ממה אני חושש.

יצחק קדמן: מאחר שלא הומצא תחליף קליט, הציבור ימשיך להשתמש בשם הישן כי הוא קצר.

יצחק קדמן: הוא לא טוב, אבל הוא קצר.

יצחק קדמן: לכן, אין לי התנגדות לחוק אבל אני חושב שלא נעשה כאן מספיק מאמץ יצירתי.

יצחק קדמן: לא חייבים להיות עובדים סוציאליים בעניין הזה אלא עדיף היה למצוא מישהו שהוא יצירתי ויכול למצוא שם קליט כדי שהשינוי ייקלט בפועל.

יצחק קדמן: השם המוצע כיום הוא ארוך, הוא מסורבל, הוא בלתי שמיש ולכן אנחנו מאוד תומכים בביטול המונח פקיד סעד, אבל היינו מבקשים שאולי המשרד יעשה עוד מאמץ למצוא שם יותר קליט שייקלט ויחליף את המושג פקיד סעד.

אורלי לוי אבקסיס: מה תגובת משרד הרווחה לדברים של מר קדמן?

בתיה ארטמן: המשרד עשה הרבה מאוד מאמצים למצוא שם קליט.

אורלי לוי אבקסיס: הוא מצא את המונח הבסיסי הראשוני.

בתיה ארטמן: לאנשים יש נטייה לעשות קיצורים.

בתיה ארטמן: גם עובד סוציאלי לא קוראים לו עובד סוציאלי אלא קוראים לו עו"ס.

בתיה ארטמן: גם כאן יהיה עו"ס.

בתיה ארטמן: האמת היא שאנחנו פנינו לציבור, לכלל העובדים הסוציאליים, לציבור הרחב, וביקשנו הצעות לשמות.

בתיה ארטמן: אחרי שקיבלנו את כל השמות, השם שנבחר היה עו"ס לחוק.

בתיה ארטמן: עובד סוציאלי לחוק.

יצחק קדמן: עו"ס לחוק, זאת אפילו לא עברית.

בתיה ארטמן: בדיוק.

בתיה ארטמן: כשהגענו למשרד המשפטים אמרו לנו שהמונח הזה הוא לא מונח מדויק בעברית ולכן אמרנו שזה יהיה עובד סוציאלי שמונה על פי חוק.

בתיה ארטמן: גם כאשר פקיד סעד מציג את עצמו, הוא לא אומר שהוא פקיד סעד.

בתיה ארטמן: יש פקידי סעד לסדרי דין, יש פקידי סעד לחוק הנוער.

אורלי לוי אבקסיס: הוא גם לא אוהב את המילה פקיד סעד.

בתיה ארטמן: בוודאי שהוא מציג את עצמו ואומר שהוא פקיד סעד לחוק הנוער (טיפול והשגחה).

בתיה ארטמן: היום הוא יאמר שהוא עובד סוציאלי שמונה לפי חוק.

בתיה ארטמן: אין הבדל.

אורלי לוי אבקסיס: נראה לי שגם התבלבלת לרגע.

בתיה ארטמן: אני אתבלבל כל הזמן כי אני, כמו קדמן, רגילה לומר פקיד סעד.

בתיה ארטמן: אולי הדור אחרינו או שני דורות אחרינו, הם כבר לא ישמעו את המונח פקיד סעד.

בתיה ארטמן: בינינו, גם בסלנג ישבשו את זה.

בתיה ארטמן: יקראו לזה עו"ס לחוק, אבל בחקיקה צריך לכתוב בדיוק.

אורלי לוי אבקסיס: קדמן, ראיתי את ההצעות שלך ואני רואה שיש כאן ע"סלי – עובד סוציאלי להגנת ילדים.

אורלי לוי אבקסיס: אני לא בטוחה שזה נכון להשתמש במונח הזה.

יצחק קדמן: עשיתי את הדברים האלה כמובן עם קצת הומור.

אורלי לוי אבקסיס: גם אני התייחסתי לזה בהומור.

אריה אהרן: לפני כעשרים שנים הייתי בקורס פקידי סעד שזה קורס ארוך של כמעט שנתיים והוסמכתי לפקיד סעד.

אריה אהרן: מאז אני פקיד סעד.

אריה אהרן: כבר לפני עשרים שנים אמרנו שהניסוח הזה מעליב אותנו והוא לא טוב.

אריה אהרן: עבדתי במשך עשרים שנים בבת ים, בשכונת עמידר, ואנחנו יודעים איך האנשים פונים.

אריה אהרן: קודם כל, הם לא אומרים עובד סוציאלי אלא הם אומרים עוזר סוציאלי.

אריה אהרן: באופן כללי, לנו המינוח הזה הוא סביר.

אריה אהרן: אני לא רוצה לומר שהוא אידיאלי אבל הוא סביר.

אריה אהרן: אני תמיד למדתי בעבודה שהאויב של הטוב הוא הטוב ביותר.

אריה אהרן: אני אומר שהגענו למשהו שהוא סביר, מניח את דעתנו, בסדר.

אריה אהרן: אני כפקיד סעד, זה מניח את דעתי.

אריה אהרן: זה לא האידיאל שלי, זה לא החלום שלי, אבל זה בסדר.

אורלי לוי אבקסיס: אני מבינה שאתם חיים עם זה בשלום, כי באמת אנחנו לא עושים שינוי מהותי אלא זה יותר סוג של יוקרה מסוימת.

אריה אהרן: נכון.

אורלי לוי אבקסיס: של שיווק מסוים של אותם אנשים.

אורלי לוי אבקסיס: אם זה כך, אנחנו נמשיך עם זה.

אורלי לוי אבקסיס: קדמן, בחלק מהדברים, ואולי ברובם, אנחנו רואים דברים עין בעין, אבל מאחר שאין כאן שינוי שיכול לפגוע בילדים חלילה וחס, אנחנו נקדם את זה.

אורלי לוי אבקסיס: אני חושבת שבפעם הבאה בדיון כאן יהיו פקידי האוצר שיבקשו לשנות את השם שלהם וזה כבר יהיה סיפור אחר.

אורלי לוי אבקסיס: אנחנו נעבור להקראת החוק.

אורלי לוי אבקסיס: החוק ארוך מאוד.

אורלי לוי אבקסיס: היכן שיש שינויים טכניים בלבד, נדלג עליהם ונשים דגש רק במקומות שם זה קצת יותר מהותי.

אייל לב ארי: אנחנו קוראים את הצעת חוק להחלפת מונח פקיד סעד (תיקוני חקיקה), התש"ע-2010.

אייל לב ארי: סעיפים 1 ו-2 הם תיקונים טכניים והם באותו נוסח שעבר קריאה ראשונה.

אייל לב ארי: סעיף 3, חוץ מפסקה (8) שאמנם לא עוברת שינוי, אבל כיוון שהיא משנה סעיף, אני חושב שכן נקריא אותה.

אייל לב ארי: (8)	במקום סעיף 9 יבוא -     		מינוי עובדים סוציאליים לעניין סדרי דין –     		"(9)	(א)	שר הרווחה  והשירותים  החברתיים   ימנה עובדים סוציאליים  וכן עובד סוציאלי ראשי לעניין חוק זה.

אייל לב ארי: העובדים הסוציאליים יפעלו לפי הנחיותיו של העובד הסוציאלי הראשי בדרך כלל או לעניין מסוים.

אייל לב ארי: סעיף 4 להצעת החוק, גם הוא טכני.

אייל לב ארי: סעיף 5 הוא סעיף טכני, חוץ מפסקה (5) כיוון שהיא מנסחת מחדש את סעיף 13.

אייל לב ארי: יש לנו עוד הערה קטנה שתכף נעבור עליה.

אייל לב ארי: זה תיקון חוק שירותי הסעד, סעיף 5 להצעת החוק, פסקה (5).

אייל לב ארי: בסעיף 13 –     (א)	במקום כותרת השוליים יבוא "ביצוע תקנות ומינוי עובדים סוציאליים לפי חוק שירותי הסעד".

אייל לב ארי: (ב)	בסעיף קטן (ב), במקום "שר הסעד" יבוא "שר הרווחה והשירותים החברתיים", במקום "פקיד סעד ראשי" יבוא "עובד סוציאלי ראשי", במקום הסיפא החל במלים "פקידי סעד יפעלו לפי הנחיותיו" יבוא "העובדים הסוציאליים יפעלו לפי הנחיותיו של העובד הסוציאלי הראשי בדרך כלל או לעניין מסוים".

אייל לב ארי: "חלק עובד סוציאלי על הנחיות לעניין מסוים, ישוב העובד הסוציאלי הראשי ויכריע בדבר לאחר שקיים התייעצות לעניין זה עם העובד הסוציאלי ועם גופים אחרים שמצא לנכון".

אייל לב ארי: יש לנו עוד הערה קצרה שאנחנו מבקשים גם את אישור הוועדה לגביה.

אייל לב ארי: מופיעים עוד מקומות בחוק שם כתוב שר הסעד ואנחנו רוצים לשנות גם בהם, כך שבכל החוק יהיה שר הרווחה והשירותים החברתיים.

אורלי לוי אבקסיס: משרד הרווחה לא מתנגד.

בתיה ארטמן: אנחנו חשבנו גם על התיקון הזה, אבל משרד המשפטים, נסחי החוק, אמר שקיימים הרבה מאוד חוקים שלא שינו שם את השמות בגלל ששמות המשרדים משתנים לעתים קרובות.

בתיה ארטמן: לנו אין כל התנגדות שהשינוי הזה ייעשה.

אייל לב ארי: באותה הזדמנות אני מבקש גם לשנות את סעיפים 2(ד) ו-2(ו), את שם הוועדה מוועדת השירותים הציבוריים של הכנסת לוועדת העבודה, הרווחה והבריאות של הכנסת.

אורלי לוי אבקסיס: ודאי.

אייל לב ארי: סעיף 6, גם הוא סעיף טכני, חוץ מפסקה (9).

אייל לב ארי: (9)	במקום סעיף 30, יבוא -     		"ביצוע תקנות ומינוי עובדים סוציאליים לפי חוק הנוער (טיפול והשגחה) –     (30)	(א)	שר הרווחה   והשירותים   החברתיים   –   בסעיף זה "השר" –

אייל לב ארי: (ב)	שר המשפטים רשאי להתקין תקנות סדרי דין לעניין חוק זה.

אייל לב ארי: (ג)	השר ימנה לעניין חוק זה עובד סוציאלי ראשי ועובדים סוציאליים אשר יפעלו לפי הנחיותיו של העובד הסוציאלי הראשי בדרך כלל או לעניין מסוים.

אייל לב ארי: (ד)	חלק עובד סוציאלי על הנחיות העובד הסוציאלי הראשי בעניין מסוים, ישוב העובד הסוציאלי הראשי לחוק הנוער ויכריע בדבר לאחר שקיים התייעצות עם העובד הסוציאלי ועם גופים אחרים שמצא לנכון".

אייל לב ארי: לסעיף 8. אמנם זה כתוב בדברי ההסבר, בסעיף (1).

אייל לב ארי: הגדרת פקיד סעד, הוא פקיד סעד לפי חוק שירותי הסעד והרצון הוא לשנות, כמו שאנחנו רואים בפסקה (2) לעובד סוציאלי שמונה לפי חוק הנוער (טיפול והשגחה).

אייל לב ארי: שיהיה הסבר בוועדה מדוע יש את השינוי הזה.

בתיה ארטמן: התיקון למעשה משנה הגדרה אחת שהייתה לפי חוק שירותי הסעד ואנחנו מתאימים את זה באמת לתפקיד בפועל של מי הוא פקיד הסעד כי זה יותר נכון.

בתיה ארטמן: פקיד סעד, התפקיד שלו צריך להיות זה שמוזכר בחוק.

בתיה ארטמן: אותו דבר בחוק הפיקוח על המעונות, כאשר יש חובה להודיע לפקיד סעד על ילד שלא מוחזק על ידי הוריו ופקיד הסעד שמטפל בקטינים, הוא פקיד סעד לחוק הנוער.

בתיה ארטמן: לכן עשו כאן את השינוי כאשר פקיד הסעד המתאים הוא פקיד הסעד שמונה לפי חוק הנוער (טיפול והשגחה).

אייל לב ארי: 8.	תיקון חוק הפיקוח על מעונות     	בחוק הפיקוח על מעונות התשכ"א-1965 -     	(1)	בסעיף (1) ההגדרה "פקיד סעד" תימחק.

אייל לב ארי: (2)	בסעיף 8, במקום "לפקיד סעד" יבוא "לעובד סוציאלי שמונה לפי חוק הנוער (טיפול והשגחה), התשכ"ט-1960.

אייל לב ארי: תיקון חוק הגנה על חוסים.

אייל לב ארי: בפסקה (1) להצעת החוק, השינוי הוא שינוי שעובר – כמו שהוסבר עתה – מפקיד סעד לפקיד סעד לפי חוק ספציפי.

אייל לב ארי: (7)	במקום סעיף 15, יבוא: "ביצוע תקנות ומינוי עובדים סוציאליים לפי חוק הגנה על חוסים –     (15)	שר הרווחה והשירותים החברתיים ממונה על ביצוע חוק זה והוא ימנה עובדים סוציאליים ועובד סוציאלי ראשי לעניין חוק זה.

אייל לב ארי: העובדים הסוציאליים יפעלו לפי הנחיותיו של העובד הסוציאלי הראשי.

אייל לב ארי: חלק עובד סוציאלי על הנחיות לעניין מסוים, ישוב העובד הסוציאלי הראשי ויכריע בדבר לאחר שקיים התייעצות בעניין זה עם העובד הסוציאלי ועם גופים אחרים שמצא לנכון.

אייל לב ארי: סעיף 11, פסקה (2).

אייל לב ארי: נפלה טעות הדפסה בהצעת החוק וצריך להיות כתוב "יודיע".

אייל לב ארי: בפסקה (10) יש עניין ניסוחי – לשאלותיו של עובד סוציאלי כאמור.

אייל לב ארי: סעיף 12, פסקה (12) 	 בסעיף 21, במקום סעיף קטן (ג) יבוא:     "שר הרווחה והשירותים החברתיים ימנה עובדים סוציאליים ועובד סוציאלי ראשי לעניין חוק זה.

אייל לב ארי: העובדים הסוציאליים יפעלו לפי הנחיותיו של העובד הסוציאלי הראשי בדרך כלל ולעניין מסוים.

אייל לב ארי: חלק עובד סוציאלי על הנחיות לעניין מסוים, ישוב העובד הסוציאלי הראשי ויכריע בדבר לאחר שקיים התייעצות בעניין זה עם העובד הסוציאלי ועם גופים אחרים שמצא לנכון".

אייל לב ארי: גם בסעיף 12, כפי שהוסבר קודם, יש שינוי מפקיד סעד לעובד סוציאלי שמונה לפי חוק הסעד.

אייל לב ארי: סעיף 13, גם הוא טכני, למעט בקשה שלנו לתקן את סעיף 44(ג) ולשנות את שם הוועדה מוועדת שירותים ציבוריים לוועדת העבודה, הרווחה והבריאות.

אייל לב ארי: תיקון חוק העונשין.

אייל לב ארי: בחוק העונשין מדובר בסעיפים שמטילים חובות לדווח לפקיד סעד על פגיעה בחסרי ישע וחובה של פקיד סעד כמובן להעביר הלאה את המידע למי שצריך.

אייל לב ארי: יש לנו הערה לפסקה (2) בה מנויים חוקים ומי הוא עובד סוציאלי שמונה לפי חוק.

אייל לב ארי: ההערה שלנו היא לגבי פסקה (9) שמבקשת להסמיך את השר – לא קבוע לנו איזה שר – לכל חוק אחר שעצם הוא יקבע, שבעצם אותו עובד סוציאלי יהיה עובד סוציאלי שממונה לפי חוק.

אייל לב ארי: לנו נראה שזאת הסמכה רחבה מדיי.

אייל לב ארי: ככל שייחקק חוק שיסמיך עובד סוציאלי, אנחנו מציעים שיצטרכו לתקן את החוק הספציפי ולתת את ההרחבה הזאת.

בתיה ארטמן: השר כאן הוא שר הרווחה.

אייל לב ארי: כן.

יצחק קדמן: חובת הדיווח מדברת בפירוש על דיווח לפקיד סעד לחוק הנוער.

בתיה ארטמן: לא. יש חוסים, יש חסרי ישע, יש קטינים.

בתיה ארטמן: לא כתוב לפקיד סעד לחוק הנוער.

יצחק קדמן: הוא יכול לדווח לפקיד סעד לחוק האימוץ ולמלא את חובת הדיווח?

בתיה ארטמן: כן.

בתיה ארטמן: במשרד יש חלוקה וזה מה שכתוב בחוק.

בתיה ארטמן: אני אקריא לך את הסעיף בחוק.

בתיה ארטמן: "פקיד סעד, מי שמונה לכך לפי חוק".

בתיה ארטמן: זאת ההגדרה.

יצחק קדמן: מה כתוב בטקסט עצמו על חובת הדיווח?

בתיה ארטמן: כתוב לפקיד סעד.

בתיה ארטמן: פקיד סעד שקיבל דיווח לפי סעיף זה.

בתיה ארטמן: אדם ידווח לפקיד סעד או למשטרה.

בתיה ארטמן: פקיד סעד שמקבל דיווח, הוא יודע מי פקיד הסעד שאחראי לעניין.

יצחק קדמן: בפרקטיקה זה לא עובד כך.

בתיה ארטמן: בפרקטיקה עשו חלוקה בתוך המשרד.

יצחק קדמן: את רוצה שידווחו לפקיד סעד לחוק האימוץ?

בתיה ארטמן: לא איכפת לי למי ידווחו.

בתיה ארטמן: אם ידווחו לפקיד סעד, הוא יעביר את המידע לפקיד הסעד הרלוונטי.

יצחק קדמן: או שכן או שלא.

בתיה ארטמן: זה מה שקורה בפועל.

בתיה ארטמן: העניין שהציבור לא מבחין בין פקידי הסעד ולכן אם הוא שומע שמישהו פקיד סעד, הוא מדווח אליו.

בתיה ארטמן: המציאות היא כמו שאתה אומר.

בתיה ארטמן: לגבי קטינים מדווחים לפקידי סעד לחוק הנוער, אבל לגבי חסרי ישע אחרים יש בלבול גדול.

בתיה ארטמן: פקידי הסעד יודעים, מכירים את החוק ויודעים למי להעביר את המידע.

אורלי לוי אבקסיס: אנחנו נשאיר את זה כך.

אייל לב ארי: יגיע מצב שהבן אדם שצריך לדווח יחשוב אם הוא צריך לדווח לפקיד סעד לפי חוק האימוץ או לפקיד סעד לפי חוק הנוער, ואז הוא ידווח למישהו.

אייל לב ארי: בעצם ברמה הטכנית, אם הוא ידווח לפקיד סעד לא נכון, אין על פקיד הסעד חובה לדווח ואז חסר הישע נפל בין הכיסאות.

פיני קבלו: בפועל פקידי הסעד יושבים בצוותים אזוריים והם מטפלים בחסרי ישע ובאחרים.

פיני קבלו: בפועל לדעתי אין בעיה כזאת.

אורלי לוי אבקסיס: אנחנו רק נכביד על אותו מדווח.

פיני קבלו: בדיוק.

פיני קבלו: מעשית אין בעיה כזאת.

אורלי לוי אבקסיס: מצד שני, בואו לא נפטור את העובדים הסוציאליים מהחובה שלהם.

אורלי לוי אבקסיס: גם אם במקרה דיווחו לעובד סוציאלי עם הסמכה  מסוימת, הוא יאמר שזה לא בתחומו והאיש נפל בין הכיסאות.

אייל לב ארי: אם כך, פסקה (9) נמחקת.

אייל לב ארי: למען הסדר הטוב, אני אקריא את כל הסעיף.

אייל לב ארי: 14.

אייל לב ארי: תיקון חוק העונשין     	בחוק העונשין, התשל"ז-1977 –     (1)	סעיף 365, בסעיף קטן (ב)(1), במקום "פקיד סעד כמשמעותו בחוק שירותי הסעד, התשי"ח-1958" יבוא "עובד סוציאלי שמונה לפי חוק הנוער (טיפול והשגחה), התש"ך-1960".

אייל לב ארי: (2)	בסעיף 368(א) במקום ההגדרה "פקיד סעד" יבוא "עובד סוציאלי שמונה לפי חוק, עובד סוציאלי שמונה לפי כל אחד מהחוקים המפורטים להלן לפי העניין:

אייל לב ארי: (2)	חוק הסעד, סדרי דין בענייני קטינים, חולי נפש ונעדרים, התשט"ו-1955.

אייל לב ארי: (3)	חוק שירותי הסעד, התשי"ח-1958.

אייל לב ארי: (4)	חוק הנוער (טיפול והשגחה) התש"ך-1960.

אייל לב ארי: (5)	חוק ההגנה על חוסים, התשכ"ו-1966.

אייל לב ארי: (6)	חוק הסעד, טיפול במפגרים, התשכ"ט-1969.

אייל לב ארי: (7)	חוק אימוץ ילדים, התשמ"ה-1981.

אייל לב ארי: (8)	חוק הסכמים לנשיאת עוברים (אישור הסכם ומעמד הילוד), התשנ"ו-1996.

אייל לב ארי: (3)	סעיף 368(ד) -     (א)	בסעיפים קטנים (א) עד (ד), בכל מקום, במקום "לפקיד סעד" יבוא "לעובד סוציאלי שמונה לפי חוק".

אייל לב ארי: (ב)	בסעיף קטן (ו) במקום "פקיד סעד" יבוא "עובד סוציאלי" ובמקום "ופקיד סעד מחוזי" יבוא "ועובד סוציאלי שמונה לפי חוק לאותו מחוז".

אייל לב ארי: גם סעיף 15 ברובו הוא טכני, חוץ מפסקה (12) שעושה ארגון מחדש של סעיף 36.

אייל לב ארי: עובדים סוציאליים לפי חוק האימוץ".

אייל לב ארי: "(ב)	שר הרווחה והשירותים החברתיים ימנה לעניין חוק זה עובד סוציאלי ראשי  ועובדים סוציאליים אשר יפעלו לפי הנחיותיו של העובד הסוציאלי הראשי בדרך כלל או לעניין מסוים.

אייל לב ארי: חלק עובד סוציאלי על הנחיות לעניין מסוים, ישוב העובד הסוציאלי הראשי ויכריע בדבר לאחר שקיים התייעצות בעניין זה עם העובד הסוציאלי ועם גופים אחרים שמצא לנכון".

אייל לב ארי: לסעיף 16, תיקון חוק המרשם הפלילי ותקנת השבים, בה מבוקש לאפשר לעובד סוציאלי לפנות למשטרה ולבקש מידע על גורמים לגביהם הוא בודק, אם יש להם רישום פלילי או לא, גם כאן יש רשימת חוקים וגם כאן פסקה (9) שמאפשרת חוק אחר שקבע השר.

אורלי לוי אבקסיס: גם את זה למחוק.

אייל לב ארי: על אחת כמה וכמה בגלל הגישה למרשם הפלילי.

אורלי לוי אבקסיס: נמחק את הסעיף.

אייל לב ארי: סעיף 17, תיקון חוק אמנת האג.

אייל לב ארי: גם כאן קיים השינוי שהוסבר מפקידי סעד כמשמעותם בחוק שירותי הסעד לעובדים סוציאליים שמונו לפי חוק הסעד, סדרי דין בענייני קטינים, חולי נפש ונעדרים.

אייל לב ארי: אותו נימוק.

אייל לב ארי: תיקון חוק טיפול בחולי נפש, גם הוא יהיה תיקון טכני ולא שונה.

אייל לב ארי: לגבי סעיף 19, תיקון חוק למניעת אלימות במשפחה, יש שינוי קטן של הנוסח בפסקה (2) ונראה לי שנשמטה מילה.

אייל לב ארי: בפסקה (2)(א)(1), במקום "לפקיד סעד כמשמעותו בחוק" יבוא "לעובד סוציאלי שמונה לפי חוק".

אייל לב ארי: המילה "חוק" לא הופיעה.

אייל לב ארי: לגבי תיקון חוק בית משפט לענייני משפחה.

אייל לב ארי: גם כאן מופיע עובד סוציאלי שמונה לפי חוק ועם אותה רשימת חוקים, גם כאן נמחק את פסקה (9).

אורלי לוי אבקסיס: בסדר.

אייל לב ארי: תיקון חוק הביטוח הלאומי, גם הוא תיקון טכני.

אייל לב ארי: לגבי תיקון חוק הסכמים לנשיאת עוברים, זה עניין טכני להוציא את השינוי המוכר של סעיף 20.

אייל לב ארי: בסעיף 20 –     (א)	בכותרת השוליים, במקום "פקידי סעד" יבוא "עובדים סוציאליים לפי חוק הסכמים לנשיאת עוברים".

אייל לב ארי: (ב)	בסעיף קטן (ג) במקום "יסמיך" יבוא "ימנה", במקום "פקיד סעד ראשי ופקידי סעד" יבוא עובד סוציאלי ראשי ועובדים סוציאליים", ובמקום "פקיד הסעד הראשי" יבוא "העובד הסוציאלי הראשי".

אייל לב ארי: בסופו יבוא "חלק עובד סוציאלי על הנחיות לעניין מסוים, ישוב העובד הסוציאלי הראשי ויכריע בדבר לאחר שקיים התייעצות בעניין הזה עם העובד הסוציאלי ועם גופים אחרים שמצא לנכון".

אייל לב ארי: תיקון חוק סדר הדין הפלילי (סמכויות אכיפה, חיפוש בגוף לנטילת אמצעי זיהוי), גם הוא מהווה תיקון טכני.

אייל לב ארי: כך גם חוק מניעת הטרדה מאיימת.

אייל לב ארי: לגבי תיקון חוק מגבלות על חזרתו של עבריין מין לסביבת נפגע עבירה, אותה הערה שלנו לגבי עובד סוציאלי שמונה לפי חוק, לפי פסקה (9), חוק אחר שקבע השר וביקשנו למחוק אותו.

אייל לב ארי: סעיף 27 להצעת החוק הוא סעיף טכני.

אייל לב ארי: סעיף 28, רשימת החוקים של עובד סוציאלי שמונה לפי חוק, גם כאן ביקשנו למחוק את פסקה (9).

אייל לב ארי: תיקון חוק סיוע לקטינים נפגעי עבירות מין או אלימות, גם כאן היה שינוי מפקיד סעד לעובד סוציאלי שמונה לפי חוק.

אייל לב ארי: הוספנו סעיף נוסף שהתבקש אחרי שהצעת החוק עברה קריאה ראשונה וזה חוק תרומת ביציות בו גם מוזכר פקיד סעד לפי חוק האימוץ, חוק אימוץ ילדים, ולכן גם שם נדרש התיקון.

אייל לב ארי: 30.

אייל לב ארי: חוק תרומת ביציות.

אייל לב ארי: חוק תרומת ביציות, התש"ע-2010, בסעיף 36(ד), במקום "פקיד סעד" יבוא "עובד סוציאלי".

אייל לב ארי: החוק ייכנס לתוקף רק ב-13 בדצמבר השנה.

אייל לב ארי: 31.

אייל לב ארי: תחילה     תחילתו של סעיף 36(ד) לחוק תרומת ביציות, התש"ע-2010, כנוסחו בסעיף 30 לחוק זה, ביום ו' בטבת התשע"א, 13 בדצמבר 2010.

יצחק קדמן: אני יודע בפועל שיש שתפקיד שנקרא פקיד סעד ארצי, לפחות בחלק מהשירותים.

יצחק קדמן: יש פקיד סעד ראשי ויש פקיד סעד ארצי.

בתיה ארטמן: יש כאן שני מצבים.

בתיה ארטמן: יש מצב אחד שהוא המצב של התפקידים על פי חוק ויש מצב אחר שזה מצב של איך שנראית התקינה או התקן.

בתיה ארטמן: אלה שני דברים שונים.

בתיה ארטמן: החוק מדבר רק על פקיד סעד ראשי.

בתיה ארטמן: בזמנו היה חוק פקידי סעד ראשיים – אני לא יודעת אם אתה זוכר – שקבע שבחוקים שמסמיכים, שהשר מסמיך פקידי סעד, הוא מסמיך פקיד סעד ראשי לצורך החוק הזה והם יהיו כפופים להנחיות של פקיד הסעד הראשי.

בתיה ארטמן: יש כל מיני תפקידים, יש מפקח ארצי, וגם פקיד הסעד לחוק האימוץ יכול להיות פקיד סעד לחוק האימוץ וייתנו לו את הסמכות לגבי כל הארץ לפי המינוי, אבל זה לא לפי החוק.

בתיה ארטמן: זה לא משהו שקבוע בחוק.

יצחק קדמן: לא מוזכר בשום חוק פקיד סעד ארצי.

בתיה ארטמן: זה שייך יותר למחוזות.

יצחק קדמן: גם לא פקיד סעד מחוזי?

בתיה ארטמן: פקיד סעד מחוזי יש בחוק העונשין.

יצחק קדמן: זה לא מופיע כאן.

בתיה ארטמן: אבל זה משהו יוצא דופן.

יצחק קדמן: אבל צריך לתקן את זה.

בתיה ארטמן: מה זאת אומרת?

אורלי לוי אבקסיס: היועץ המשפטי שלנו אומר שזה שונה.

אורלי לוי אבקסיס: בכל מקום שבו מופיע פקיד סעד, ייכנס עובד סוציאלי.

בתיה ארטמן: בכל חוק כאשר מופיע המונח פקיד סעד, זה נכנס.

אייל לב ארי: כן.

אייל לב ארי: עברנו על החוקים בהם מופיע פקיד סעד.

יצחק קדמן: שאלה שנייה נוגעת לתעודות שמחזיקים היום פקידי הסעד.

יצחק קדמן: הם מחזיקים היום תעודות בהם כתוב פקיד סעד לחוק הנוער.

יצחק קדמן: השאלה היא אם החוק לא צריך להתייחס גם לתעודות שלהם.

בתיה ארטמן: לא. החוק לא קובע תעודות.

בתיה ארטמן: המשרד יודע איך לשנות תעודות.

בתיה ארטמן: כמו שאנחנו מוסיפים לפקידי סעד חדשים תעודות או שלוקחים בחזרה תעודות שניתנו, אותו הדבר כאן.

בתיה ארטמן: כאשר החוק ייכנס לתוקף יעשו תיקון  וירעננו את התעודות עם השם המתאים.

פיני קבלו: אגב, תוקף התעודות פג אחרי כמה שנים ואז מוציאים תעודות חדשות.

בתיה ארטמן: זה לא שייך לחוק.

בתיה ארטמן: זה הליך מינהלי.

בתיה ארטמן: דרך אגב, עכשיו גם לעובדים הסוציאליים יהיו תעודות.

יצחק קדמן: פקידי הסעד חייבים בהרבה מאוד מקרים להציג את התעודות שלהם כאסמכתא, כי יש להם סמכויות שאין לכל עובד סוציאלי.

בתיה ארטמן: נכון.

יצחק קדמן: יש סמכויות לפקיד סעד להיכנס לבית של מישהו.

בתיה ארטמן: עכשיו הולכים להוציא תעודות כאלה לעובדים סוציאליים כי העובדים הסוציאליים גם רוצים להזדהות בתעודה של רשות מקומית.

יצחק קדמן: לפקידי הסעד יש, וצריך להיות גם בהמשך, תעודות מיוחדות לשם מילוי תפקידם.

בתיה ארטמן: אל תדאג, יהיו להם.

אייל לב ארי: כפי שגם ידוע, גם המינוי של אותם עובדים סוציאליים לפי חוק יפורסם ברשומות.

אייל לב ארי: יכול להיות שהמינוי מוגבל בזמן וזה בדרך כלל מצוין.

בתיה ארטמן: המינוי לא מוגבל בזמן.

אייל לב ארי: אם הוא היה מוגבל בזמן, היו מציינים עד מתי הוא.

בתיה ארטמן: זה הליך מינהלי שאנחנו עושים.

אורלי לוי אבקסיס: כל הנושא הזה לא מופיע בחוק ולכן זה לא מענייננו.

בתיה ארטמן: בחוק לא כתוב שצריך תעודה, אבל מתוך חשיבות והכרה שמי שיכול לדפוק על הדלת של מישהו צריך שתהיה לו לפחות תעודה מזהה, תעודה מסמיכה, אנחנו מוציאים את התעודות האלה.

אורלי לוי אבקסיס: את אומרת שאתם תיערכו לכך.

בתיה ארטמן: אני מניחה שכן.

פיני קבלו: אני חושב שדוקטור קדמן צודק.

פיני קבלו: כל הדור הישן, יש לו תעודת פקיד סעד לחוק הנוער.

פיני קבלו: אני בא לבית משפט, ואז בא עורך דין שמחפש כל מיני חורים ואומר לי שיש כאן חוק חדש, עובד סוציאלי לחוק, אבל לך יש פקיד.

בתיה ארטמן: ראשית, זה לא חוק חדש אלא זה רק שינוי מונח.

בתיה ארטמן: אני אומרת שלכולם יחליפו את התעודות.

בתיה ארטמן: שנית, מישהו שקיבל מינוי כפקיד סעד לפני החוק ולא ביטלו לו את זה, ממשיך להיות גם פקיד הסעד.

בתיה ארטמן: יהיו תעודות חדשות וכולם ירגישו שאין יותר פקיד סעד אלא כולם יהיו עובדים סוציאליים.

אורלי לוי אבקסיס: אנחנו עוברים להצבעה על החוק.

אורלי לוי אבקסיס: ה צ ב ע ה     אושר פה אחד     	אני מכריזה בזאת שהחוק עבר פה אחד תרתי משמע.

אורלי לוי אבקסיס: תודה רבה.